Papersnake/gushiwen huggingface dataset:
追送友人李季允归蜀三首并寄所怀
周南（宋代）

西州余一老，六月上穷山。
仲子何时到，三吴说鬓斑。
土风添药费，圣代有生还。
归梦商於近，音书报是间。
游浯溪
邢恕（宋代）

归舟一夜泊浯溪，晓雨丝丝不作泥。
□石苍崖访遗刻，更磨苔藓为留题．
挽赵浪淳三首
陈存（宋代）

忠定扶神鼎，安邦不顾身。
曾孙能致命，属籍岂无人。
归骨番江上，招魂霅水滨。
死生均此念，老病泣遗民。
成化戊戌十二月十六日与吴原博史明古张子静游阳山入云泉庵观大石联句 其三
李应祯（明代）

廉利并攒剑，兀隉侧倚瓮。峄山辱嬴秦，艮岳遗汴宋。

截彼民具瞻，壮哉客难奉。
感遇二首 其一
夏子龄（清代）

出岫閒云任去留，殷殷时抱北门忧。名场蹭蹬迎风鹢，宦海尘劳喘月牛。

期已及瓜迟未代，事同采艾急难求。乡心又逐莼鲈起，可许江湖泛一舟。
送李稙
苏过（宋代）

浊流尽处见淮山，水作清罗拥髻鬟。顿觉山川无与并，固知人物亦相关。

妙年肯作小坡客，瓢饮来同陋巷颜。不为莼鲈起乡思，重亲方在白云间。
答秋官蔡从善自南都见寄
石宝（明代）

读君千里书，上有加餐饭。为君起坐明月前，两耳清霜响枯蔓。

窗间闪烁灯夜红，水龙朝西云暮东。十载同心歌伐木，如今愁鬓信飞蓬。

忆歌君诗对君酒，慷慨当筵几开口。次公不独带醒狂，正平本自轻豪右。

南山当户乍卷帘，北极关心共昂首。心知万物固不齐，凤凰高飞宁顾鸡。

群葩落尽老松出，乐国忽有饥儿啼。人生何苦必得意，有时霄汉等涂泥。

但愿丹心不负青天与白日，青灯黄卷相对生虹霓。

龙泉夜蹴祖生舞，黄鹤朝追崔颢题。竖儒报国乃如此，钟鼎旂常岂吾事。

素心未惬忧孔多，薄分如蜗命如蚁。青山抱病守荒庐，寥落邺侯三万书。

虚名已负故台价，广陌谁誇驷马车。奉君之书溅吾泪，愧无篇章报琼佩。

竹笛中郎应未忘，小冠子夏真狼狈。哀歌一声动明月，的的寒星耿华发。

林幽幽兮风发发，水层冰兮草寒色。车轮催兮马蹄脱，安得往兮附鸿鹄。

为君强赋长歌行，莫讶吾歌多苦声。
寿陆云闲道判
陆文圭（元代）

诞日曾生陆地花，双莺扶下五云车。
安期共约游三岛，方朔应留醉九霞。
盛集儒流胜仙侣，我培阴德种丹砂。
冷斋书客来称寿，自笑东风两鬓华。
送刘唐卿户曹擢第西归
范成大（宋代）

我识岷峨最上头，当年脚力与云浮。
两山父老如相问，一席三椽正卧游。
擘蟹
方岳（宋代）

秋来何但食无鱼，老去宁须腹有书。
空洞略容君几辈，草泥郭索一从渠。
石湖范至能尝作姑恶词以为为怨非天下之为为者所愿闻故作续姑恶词以广之
戴表元（宋代）

姑恶姑不恶，人言姑恶人岂知，为姑作为百不辞。

为在姑尚可，为死姑方悲。恐伤姑意不敢违，化作异物鸣无时。

姑不恶，姑不恶，怨姑还当被姑责。但愿生身复作为，死别不如生见乐。
春社
陆游（宋代）

桑眼初开麦正青，勃姑声里雨冥冥。
今朝有喜君知否，到处人家醉不醒。
山行二首
韩元吉（宋代）

春来南涧水初生，鸥鸟逢人自不惊。
步绕幽花随树歇，望寻高柳趁堤行。
水龙吟 与兰生饮酒
曹溶（明代）

萧萧阮杖犹存，得钱便觉余杭姥。茂陵芳草，联翩裘马，今成尘姥。

欲称情怀，邹枚捧砚，美人歌舞。自蓬莱清浅，新愁隔断，空留下，对床雨。

兄弟二三零落，各匆匆、渔樵为伍。霜花布帽，杜家诗瘦，逢春更苦。

青山无恙，尚堪行乐，莫嫌豺虎。徵往事、古屋灯昏，闲数尽，城头鼓。
下第夜吟
戴衢（唐代）

扰扰东西南北情，何人于此悟浮生。

还缘无月春风夜，暂得独闻流水声。
答高安宰
沈廷瑞（唐代）

何须问我道成时，紫府清都自有期。

手握药苗人不识，体含金骨俗争知。
送张深道二首 其一
张栻（宋代）

秋风木叶落，送客丽谯东。岂怀儿女恋，爱此趣味同。

至理无辙迹，妙在日用中。闻言有不信，渠自马牛风。

吾子实所畏，立志高冥鸿。卓然游圣门，不受异说讧。

切磋岂不乐，愧非斲鼻工。于皇太极蕴，精微浩无穷。

愿言终玩绎，默参元化功。
王舍人庄
孔平仲（宋代）

西出齐州似不远，晚留逆旅尚徘徊。泰山一夜兴云雨，洗耳流泉待我来。
秋日园居呈王老师兼寄湛仲宾 其二
李之世（明代）

叠石为坛竹作林，编茆幽结薜萝深。三千客里空长铗，万事邱中有短琴。

静爱松风醒蝶梦，閒调天籁韵禽音。栖迟漫笑儒冠拙，何地江湖不陆沈。
舍弟观归蓝田迎新妇，送示两篇
杜甫（唐代）

汝去迎妻子，高秋念却回。即今萤已乱，好与雁同来。

东望西江水，南游北户开。卜居期静处，会有故人杯。

楚塞难为路，蓝田莫滞留。衣裳判白露，鞍马信清秋。

满峡重江水，开帆八月舟。此时同一醉，应在仲宣楼。
偈颂七十六首
释师范（宋代）

只个丛林粥饭僧，滥膺徽号愧无能。
临风将底祝君寿，遥指南山千万层。
江头十日雨
陆游（宋代）

江头十日雨，雨止春已尽。
残红如扫空，草木皆绿润。
村墟樱笋闹，节物团粽近。
可怜笠泽翁，百忧集双鬓。
赋诗空自清，学道了不进。
林间一瓯茶，晤语君勿吝。
沁园春
白朴（元代）

流水高山，独许钟期，最知伯牙。愧我投木李，得酬琼玖，人惊玉树，肯倚蒹葭。

风雨十年，江湖千里，望美人兮天一涯。重携手，似仲宣去国，江令还家。

门前柳拂堤沙。便是系、天津泛斗槎。看金鞍闹簇，花边置酒，玉盂旋洗，竹里供茶。

朱雀桥荒，乌衣巷古，莫笑斜阳野草花。寒食近，算人生行乐，少住为佳。
登清苑县城楼
姚范（清代）

重看长剑出乡关，轣辘单车道转艰。梦远莺花居上谷，楼临风雨望郎山。

惊心客燕逢春老，回首长楸落日闲。闻道卿云皆属御，雷音新从上陵还。
自诒
释祖先（宋代）

宴坐白云里，经行碧嶂中。
游人穷不到，幽鸟自匆匆。
残句不会人间闲草木
苏轼（宋代）

不会人间闲草木，预人何事管兴亡。
秋林闲坐寄山僧
王醇（明代）

秋晖荡夕痕，秋意到林根。
坐实有深入，静犹多一言。
驰波忽似住，落叶不成喧。
野衲可知此，空山应闭门。
短歌行
杨宗发（清代）

有酒当歌，歌亦莫苦。来日如归，曾不俟我。牙须䰄䰄，积水生苔。

苔生水枯，使我心哀。青天为舟，日月为桨。渡我百年，他人嗣往。

蜉蝣匪短，嵩岳匪长。人悲有余，我乐未央。何用为乐，与彼婴儿。

仰视苍苍，生不自知。何用为乐？与彼草木。蒙蒙尔心，俾无饥渴。

何用为乐？与彼山阳。朝行九州，夕不遗光。何用为乐？与彼瓦石。

中无肺肠，饮食不得。何用为乐？与彼浮云。逢逢天飞，首尾无因。

何用为乐？与彼流水。出入鱼腹，长生无死。生死同寄，形影俱虚。

但当欢乐，终我须臾。
妙香庵
陈阳纯（元代）

一栋翚飞锁白云，几看瑶月到黄昏。龛灯未灭僧初定，风挟潮声到寺门。
戏咏文房四友
刘克庄（宋代）

月似金莲炬，天如碧玉笺。
剡藤边幅窘，写不尽遗编。
久旱喜雨
韩琦（宋代）

旱灾诚久历三时，祠祷虽虔似不知。一夕云雷施利泽，万家沟壑复生期。

禾苗立后收多早，天意回来此未迟。恩被无垠才数刻，尽思人力欲何为。
题余省鱼藻卷
弘历（清代）

菁藻琳池缛，连行戏众鱼。至清奚用彼，知乐亦欣余。
鹡原别意为李大参德馨作
江源（明代）

爱君好兄弟，怡怡两峥嵘。苏湖服至教，旬宣播芳馨。

千里念契阔，一朝来合并。连床话曩昔，共此灯烛莹。

潇潇夜风雨，良会非彭城。底须赋春草，乐哉埙篪声。

兄弟既好合，忽忆故园行。徘徊不忍舍，翻然歌鹡翎。

嗟嗟此羽毛，急难飞且鸣。物性有如此，况乃骨肉情。

写图送将归，临路独屏营。有诗君且赋，有酒君且倾。

人生异南北，聚散如浮萍。归舟趁南风，采石几日程。

相思无了日，且看章江横。
次韵无诤见怀三首 其二
释德洪（宋代）

数篙云碧卷晴空，无数岩花落醉红。满袖东风疏雨后，却欣春露一瓯同。
董邦达孤山纵鹤图 其二
弘历（清代）

梅鹤天然称隐沦，危亭湖畔与谁邻。肩舆莫羡陶彭泽，此子翩翩亦可人。
偈七首 其六
释继成（宋代）

葵花随日转，犀纹玩月生。香枫化老人，螟𧕅成蜾𧕳。
灵鹫峰文殊寺恭依皇祖元韵
弘历（清代）

灵鹫标乾竺，飞来无近遥。穹窿开梵宇，左右列僧寮。

葆羽峰头驻，天花云外飘。从臣传往烈，指点话崇椒。
题半山寺
罗必元（宋代）

道德文章一世师，只伤学术欠通时。
不思翻动熙宁祸，却欲重修作福基。
秋雪滩
吴本泰（明代）

风飐云衣水寺秋，荻花飞絮满汀洲。
数声柔橹一帆白，可是山阴乘兴舟。
白帝城月下在路
陈昂（宋代）

马体汗如雨，余应有苦辛。
独支天外路，易困斗南人。
乳虎游斜日，苍猿聒暮春。
那期故国月，白帝照悬鹑。
失题十二首 其八
张弼（明代）

鸭嘴沙头竹叶舟，主人何处作清游。绿萝阴里黄茆屋，时有书声似水流。
书平泉草木记后二首 其二
文同（宋代）

公岂不聪明，嗜好乃如此。若非以私饵，是物安至止。

彼致者何人，定非端洁士。草木固为尘，丑名终未已。
贺汝立拜恩封
徐经孙（宋代）

君恩岁序两俱新，鸾诰叨荣鹤发亲。天上龙光疏雨露，堂前燕笑寿松椿。

孙枝子舍皆腾踏，兰省璧池交问津。此去椒盘重献颂，斑衣中有绿衣人。
仙源即事
王镃（宋代）

避世移家入乱山，松风杉雨打窗寒。
床头一卷麻衣易，自点松明尽夜看。
次李绵州和丁兴元韵二首
洪咨夔（宋代）

燕寝深凝自在香，苍髯扶病玩流光。
桃符历日又新岁，粔籹燋非故乡。
灯影参差棋溅雹，酒行杂踏横霜。
武侯遗憾谁当洗，夜半衔枚入凤翔。
送应氏二首
曹植（两汉）

其一
步登北邙阪，遥望洛阳山。
洛阳何寂寞，宫室尽烧焚。
垣墙洛顿擗，荆棘上参天。
不见旧耆老，但睹新少年。
侧足无行径，荒畴不复田。
游子久不归，不识陌与阡。
中野何萧条，千里无人烟。
念我平常居，气结不能言。

其二
清时难屡得，嘉会不可常。
天地无终极，人命若朝霜。
愿得展嬿婉，我友之朔方。
亲昵并集送，置酒此河阳。
中馈岂独薄？宾饮不尽觞。
爱至望苦深，岂不愧中肠？
山川阻且远，别促会日长。
愿为比翼鸟，施翮起高翔。
王应爵侍御家园八景 其五 水月轩
王鏊（明代）

明月堕流水，流光终不定。寒潭彻底清，乃见本来性。
题山寺
苏泂（宋代）

白云飞绕寺楼钟，点滴清声露打松。
童子开门还报我，鹤眠犹在最高峰。
瘦影疏香图
洪亮吉（清代）

帘前露色垂空白，屋底镜光擦惨黑。三更窗外发古梅，瘦步行来月华直。

寒雅窥人争一枝，却视人影何参差。雏颜小妹愁不知，处姊十五应相思。
江城子（海棠花下烧烛词）
刘辰翁（宋代）

红欹醉袖殢阑干。夜将阑。去难拚。烧蜜调蜂，重照锦团栾。春到洞房深处暖，方知道，月宫寒。

枝枝红泪不曾干。背人弹。语羞檀。欲睡心情，一似梦惊残。正自朦胧花下好，银烛里，几人看。
送赵素轩去婺守为本道仓使
王柏（宋代）

人物乾淳旧典型，满腔全是远菴仁。
来时懒作三刀梦，去日留为一道春。
千里桑麻深雨露，双溪风月更精神。
出门父老欢迎处，犹有文公旧郡民。
天妃闸
王彬（清代）

清晨登闸望，插流如箭激。未至目已眩，少近舌频咋。

下流如镜平，上流如立壁。以指遥度之，相去岂咫尺。

跳珠溅沫不暂停，五里以内闻其声。以闸束水水愈怒，狂呼大吼相争衡。

我身在闸意已惊，一船早向闸口撑。船腰牢系百条缆，辘轳四面皆纵横。

一声爆火船头鸣，千夫著力牵长绳。欲上未上船直立，船前船后传呼急。

摇旗鸣鼓何𪔴𪔴，宛共蛟龙争窟宅。官趋吏走齐倥偬，一船努力如升空。

后船衔尾复继进，安能预定吉与凶。我船亦须从此入，目眩心摇神恍惚。

敢夸忠信涉风涛，此中不少生人骨。
藕花亭杂咏为梁浮山中书 其六
霍与瑕（明代）

莫泛采莲舟，绿江生远愁。歌声偏袅袅，苦恨故悠悠。

音信千山断，馨香一握稠。美人何处所，明日又三秋。
秦楼月
陈三聘（宋代）

光风薄。杨花欲谢春应觉。春应觉。一庭红杏，粉花吹落。

冶游无复飞红索。凭高独上湖边阁。湖边阁。黄昏独倚，画阑西角。
良月对菊
吴惟信（宋代）

唐人十日咏，早有怨人心。况在严霜后，犹开满地金。

远香秋梦断，艳色雨吟深。未信渊明死，寥寥无赏音。
偈颂二百零五首
释正觉（宋代）

三十六物一时空，空空空处自光通。
转侧末山不露顶，非男女相主人翁。
主人翁，借伴能来用莫穷。
百草头上俱胝老，尘尘刹刹是家风。
宿延庆寺
朱松（宋代）

浮荣过眼旋销忘，惟有溪山意味长。身健不嫌穿荦确，尘空那复戏沧浪。

林钟唤客烟藏寺，风叶鸣秋竹荫廊。一似云溪醉眠处，只应软语欠支郎。
蜡梅十五绝和陈天予韵
唐仲友（宋代）

几岁岩扃独自开，何人立马为徘徊。
只因坡谷传佳句，惹得寻春使少来。
同希颜裕之赋乐真竹拂子
秦略（金朝）

觅个龟毛抵死难，直教击碎钓鱼竿。世人不用生分别，信手拈来总一般。
八月十三夜与张检法泛武溪
朱翌（宋代）

川净波平五板舟，天开地辟一轮秋。
白银国放黄金色，宫锦袍添紫绮裘。
坐久星河挂璎珞，夜深风露走珠旒。
人间意适须乘兴，我是闲人更自由。
归入福建界作
陈藻（宋代）

行旅名虽恶，游山兴亦深。
酒无官榷价，松有道傍阴。
鹅鸭豀浴，蜩蝉树树吟。
逍遥俦侣怪，骂我失常心。
长孺因吾二诗有负米分邻之语因又次韵饯其归
陈著（宋代）

声气相投玉应金，花閒话到翠成阴。
一清门户无同脉，万古诗成可立心。
母子要知乌哺反，夫妻应感白头吟。
若言相谂早须觉，难得青春长似今。
杨学士乃弟仲宜归建安以道中五景求诗赠之 其一 淮阴秋色
杨士奇（明代）

摇摇河上舟，迢迢远归客。昨发潞水湄，今度清淮侧。

霜落秋树红，云连夕畴白。矫首鸿雁群，联翩接飞翼。

念我玉堂人，亲爱渺南北。
邓林寺用孙温叟韵
赵蕃（宋代）

上天有路不为难，丈七坳头莫据鞍。
小憩还寻去时寺，戏拈枯笔臂犹酸。
郊庙歌辞。享龙池乐章。第一章
姚崇（唐代）

恭闻帝里生灵沼，应报明君鼎业新。既协翠泉光宝命，

还符白水出真人。此时舜海潜龙跃，此地尧河带马巡。

独有前池一小雁，叨承旧惠入天津。
漫兴
朱诚泳（明代）

茫茫大化古还今，独向盈虚酌浅深。醉后语言休著耳，梦中富贵莫惊心。

青山到底成黄土，白石谁云幻紫金。不见当年康节老，弄丸终日只閒吟。
古意四首寄张可与孙晋卿
陆文圭（元代）

老翁持镜向市卖，铜光的皪秋水清。
丑妇鉴容惊隋地，想渠嫌在太分明。
渡江云 南昌夜起，客思悽然。赋寄内子岚屏
何振岱（清代）

雨声停又续，催花却懒，爱近客愁边。锦衾宽半冷，梦绕春云，了不近香钿。

离忧易老，况离愁、苦向人缠。道漫怨、江城多雨，无雨几曾眠。

灯前。扉铃屧响，琐碎听来，绕栏干都遍。人倦矣、芳春易晚，巢燕依然。

多情只是多离别，觅相思、海与云连。炉篆瘦，怎生学得枯禅。
颂古三首
释净全（宋代）

此老从来谩自夸，无端病眼见空华。
直教当下超三际，检点将来未到家。
汝平诸公见和复用韵二首
陈棣（宋代）

鹅黄快泻映金盆，白随湘酃岂并论。
酩酊不妨寻醉侣，鞠躬底事入公门。
杯觞往往陪嘲谑，笔札时时荷记存。
指日看君乘障去，好将韬略靖羌浑。
祝融峰观日出诗为杨子卿上舍作
沈道宽（清代）

曦轮旋转生于东，沧溟一片涛头红。人间不见榑桑界，晓色奕奕开鸿濛。

七十二峰奠南楚，儿孙罗列朝祝融。祝融直上不计仞，凭虚谁辟菩提宫。

登临有客快游兴，絺衣蕙带凌长风。顾瞻万里在几席，倚槛坐待炎宵中。

俯看似有缩地术，平视远忆谈天翁。天鸡一唱现朝霁，侧身东望穷长空。

踆乌不为海若抑，金丸飞掷光熊熊。惊虹走电忽腾上，坐令昏夜回曈昽。

十年泰岱滞游屐，所恨未登日观峰。闻君话我登高眼，恍如岳顶开天容。

衡阳相望三百里，休暇定欲陟穹窿。朱陵洞口君重至，风驾两腋来相从。
送裴别将之安西
高适（唐代）

绝域眇难跻，悠然信马蹄。风尘经跋涉，摇落怨暌携。

地出流沙外，天长甲子西。少年无不可，行矣莫凄凄。
宁宗朝享三十五首
真宗（宋代）

昊天有命，中兴复古。
治定工成，修文偃武。
德隆商宗，来闳汉祖。
付吒得人，系尧之绪。
秋日闲居
沈与求（宋代）

茅屋秋风斗破除，萧骚浑似浣溪居。青山侍坐从吾好，黄帽笼头与俗疏。

赖有园官能送菜，可无溪友解留鱼。从今辄莫惭枵腹，一饱须烦插架书。
云掩半月
朱淑真（宋代）

霜月迎寒著意圆，横天云浪碍婵娟。嫦娥未肯全梳掠，玉鉴先教露半边。
相和歌辞。长门怨
张祜（唐代）

日映宫墙柳色寒，笙歌遥指碧云端。

珠铅滴尽无心语，强把花枝冷笑看。
和金伯豫先生赠陶社诗步原韵
祝书根（清代）

名园歌舞地，又见出群才。丝竹欣瞻澳，黄金肯筑台。

不期流俗赏，自有故人来。我亦投竿者，陶然共举杯。
念奴娇·紧头上立
陈著（宋代）

紧头上立，问如何、犹向清溪盘礴。应为春防须熟局，且借轻裘弹压。野聚晴炊，烟波暖唱，尽出江南北。从容归衮，三年功满棋柝。真个福比南山，谁无富贵，无此团圞乐。锦瑟瑶琴清对处，青紫诸郎参错。楚楚孙枝，温温婿玉，帘幕欢声拍。抠衣小子，寿公也趁龟鹤。
中秋夜君山台望月
李涉（唐代）

大堤花里锦江前，诗酒同游四十年。

不料中秋最明夜，洞庭湖上见当天。
三友堂
余谦一（宋代）

岁晚惟松竹，于梅伯仲间。
藉溪并白水，着个老屏山。
次韵郑检法与张秘书论命
项安世（宋代）

曹刘元易识，甘石况经云。
五物时为帝，三辰岁有君。
平生信严子，今日得扬云。
两手分忠孝，往承华与勋
子温作驱疮诗伯初与顾景蕃皆属和蕃以谓不当止酒初以谓宜鍊元气予亦戏次其韵
张扩（宋代）

小儿私化权，令行错穷冬。淫疡薄皴肤，欲战垒块胸。

道人寖不平，怒发忽上冲。馋夫犹收痂，义士唯吮痈。

快无仙爪爬，滥有苦剂攻。坐令费讥诃，沾汗文字中。

虎头笔有神，众妖避其锋。似闻以意医，请用三杯通。

阿兄言更深，细述葆鍊功。二说俱可人，而子将何从。

酒醇傥消忧，气厚定保躬。自然四体胖，那复百病凶。

吾闻柳州语，祸物人犹虫。旻苍厌呻呼，疴痒应汝容。

疾去会有时，未为吾道穷。汝自多识者，吾言犹匆匆。
天下大师墓
沈用济（清代）

曾闻遁迹入禅关，身似浮云到处闲。解道龙蛇潜草野，何年弓处榜桥山。

缁衣那有中官识，御马谁迎老佛还？一自樱桃无荐地，肯留封树在人间。
偈二首
安分庵主（宋代）

十五日已前，天上有星皆拱北。
十五日已后，人间无水不朝东。
已前已后总拈却，到处乡谈各不同。
杂感
韦庄（唐代）

莫悲建业荆榛满，昔日繁华是帝京。莫爱广陵台榭好，

也曾芜没作荒城。鱼龙爵马皆如梦，风月烟花岂有情。

行客不劳频怅望，古来朝市叹衰荣。
颜鲁公祠
胡舜举（宋代）

立庙本来皆可纪，凛然英烈殆天启。
年垂八十官太师，平生所欠惟死尔。
分甘一死鸿毛轻，举世俗子何用嗔。
谁知我公本不死，眉间生气犹峥嵘。
堂堂十老皆人杰，逢辰遇合稷与契。
俨然玉立配我公，忠义文章两奇绝。
我来摩挲读丰碑，扛鼎笔力犹精奇。
定应神仙常护持，劲直千载垂良规。
赋梅下小池
任希夷（宋代）

眼见梅花照玉堂，只今浓绿覆宫墙。
樛枝偃盖云千叠，下荫清池玉一方。
宝剑谣
宋无（元代）

铁精苍玉龙，景潜万丈虹。
孤电走白日，老冰立秋空。
提出天地愁，八极来清风。
未逢龙准帝，古匣尘土蒙。
大蛇当道兮若断秋蓬。鸣呼宝剑兮亦将遇乎英雄。
七月十五日书
方回（元代）

家贫难办素食，事忙不及草书。
今日果然如此，古人可信非欤。
题广昌县平西台
蔡楠（宋代）

层台跨青空，溪水出其侧。千峰竞神秀，万里无限隔。

王侯贤令尹，心匠巧经画。平生不凡处，眼高四海窄。

坐令荆棘场，化作山川国。登临有胜集，而我非佳客。

听候妙谈兵，四座皆辟易。冰霜绕牙齿，韬略贯胸臆。

乃知杜元凯，不特有传癖。风尘犹澒洞，早试平戎策。

当沉岘山铭，更效燕然勒。
元日
胡仲弓（宋代）

大书春帖当桃符，吟对窗前梅一株。
湖海相逢无老少，莫分先后饱屠苏。
水心亭
黄希旦（宋代）

为爱方池净，危亭此构新。寒光摇玉鉴，晴色戏金鳞。

月上骊宫晓，莲开水府春。主人能息虑，四座绝风尘。
赵再可以通一所作梅雀求题
章甫（宋代）

老去诗情在，逢春只欲狂。
飞来枝上雀，似亦爱幽香。
用看云体
赵崇嶓（宋代）

上有悬石崖，下有滑石道。
中有观空人，容颜半枯槁。
坐息穷年岁，抱此希世宝。
虽然欠奇俊，尘医已一扫。
或云大道初，不剩亦不少。
用力勤修为，苦辛坐中老。
新州有樵人，此意极了了。
七夕
韩元吉（宋代）

银河翻浪拍空流，玉女停梭清露秋。
天上一年真一日，人间风月自生愁。
九日无菊
李新（宋代）

芳物及时难，良辰旷野欢。
古园荒草莽，秋雨秃阑干。
香桂风流减，戏萸气味单。
书绅懲淡饮，活取宿根寒。
十二月七日病题四首 其二
赵蕃（宋代）

前朝困壶觞，昨日强撑拄。今晨不能支，谒告报公府。

噤瘁苦春寒，廉纤真雪雨。病状虽摧颓，犹思鸥鹭举。
花楼望雪命宴赋诗
白居易（唐代）

连天际海白皑皑，好上高楼望一回。何处更能分道路，

此时兼一认池台。万重云树山头翠，百尺花楼江畔开。

素壁联题分韵句，红炉巡饮暖寒杯。冰铺湖水银为面，

风卷汀沙玉作堆。绊惹舞人春艳曳，句留醉客夜裴回。

输将虚白堂前鹤，失却樟亭驿后梅。别有故情偏忆得，

曾经穷苦照书来。
七绝句
罗公升（宋代）

贾生空痛哭，汉吏孰分忧。
谩倚天为命，天命不自由。
耳顺吟寄敦诗梦得
白居易（唐代）

三十四十五欲牵，七十八十百病缠。
五十六十却不恶，恬淡清病心安然。
已过爱贪声利后，犹在病羸昏耄前。
未无筋力寻山水，尚有心情听管弦。
闲开新酒尝数盏，醉忆旧诗吟一篇。
敦诗梦得且相劝，不用嫌他耳顺年。
河渎神
温庭筠（唐代）

河上望丛祠，庙前春雨来时。楚山无限鸟飞迟，

兰棹空伤别离¤

何处杜鹃啼不歇，艳红开尽如血。蝉鬓美人愁绝，

百花芳草佳节。

孤庙对寒潮，西陵风雨潇潇。谢娘惆怅倚兰桡，

泪流玉箸千条¤

暮天愁听思归乐，早梅香满山郭。回首两情萧索，

离魂何处飘泊。

铜鼓赛神来，满庭幡盖裴回。水村江浦过风雷，

楚山如画烟开¤

离别橹声空萧索，玉容惆怅妆薄。青麦燕飞落落，

卷帘愁对珠阁。
送王梁山
释居简（宋代）

置书学剑漫游畋，百万樗蒱一掷先。结客缔交南荡寺，买花载酒后湖船。

三边百险常单骑，五马双旌未十年。莫作扬州贵人样，兜牟更解出貂蝉。
复性篇
俞荔（清代）

混沌之初，无极太极。理气相涵，冲穆无迹。阴阳既分，两仪乃立。

天五地五，奇耦相得。五行其气，健顺其德。气至成形，理无不及。

五行之秀，独萃于人。爰有五常，赋予维均。天命谓性，具于人心。

为万物灵，曰有此仁。仁统四端，万善由生。性主乎静，动而为情。

性无不善，情亦皆真。赤子入井，皆有恻隐。乍见之时，验此不忍。

率之谓道，人人共由。天叙天秩，典礼优优。天下达道，能离此不。

性为大本，道自川流。但人受性，舜蹠皆同。气有清浊，随其所钟。

清者睿圣，浊者愚蒙。愚蒙之质，理锢于中。知诱物化，惟欲是从。

五官百骸，顽然一物。以物交物，心乃放逸。人欲日炽，天理日汨。

几希以亡，禽兽为匹。天生圣贤，作之君师。修道谓教，以觉后知。

尧命虞舜，执中一词。道统之祖，传心在兹。舜授之为，精一危微。

一十六字，该括无遗。中为性理，纯粹以精。心分人道，理欲难并。

人心甚危，防勿滋萌。道心甚微，养使充盈。遏之存之，德乃日新。

要之执中，不外一敬。肆则从欲，敬以定命。图念作狂，克念作圣。

唐虞以来，心法默證。迨我孔子，统在师儒。曰性相近，与气质俱。

习善则善，以复其初。大学之道，明德新民。明德即性，德本自明。

气拘物蔽，如镜蒙尘。先以格致，知之宜真。诚正而修，行之宜敦。

天德既全，王道乃行。思言性道，大原自天。道不可离，存遏宜先。

戒惧慎独，动静交虔。中和以致，性量乃全。孟言性善，本乎秉彝。

专以理言，邪说皆非。必称尧舜，人皆可为。尽心知性，以造其理。

存心养性，惟事是履。非外铄我，固有之美。放心不求，弗思耳矣。

洎乎有宋，濂洛关闽。考亭后出，集其大成。问学是道，德性是尊。

涵养用敬，入德之门。致知力行，毋怠毋昏。人参三才，惟此性道。

天地非大，吾身非小。万物皆备，及躬自葆。扩而充之，被乎四表。

气质之性，君子弗性。困勉虽劳，生安可并。反之之功，循序渐进。

希圣希贤，匪异人任。困而不学，暴弃实甚。敬述兹篇，用勉德行。
次黄长孺元夕韵
陈著（宋代）

流俗谁知运会元，逢场作戏逐时论。
梅花簪烛行呼野，竹叶装巾醉舞村。
幸是深山宽夜禁，苦无佳月破天昏。
鳌山盛事当年梦，老不禁寒早闭门。
追凉历下古城西北隅此地有清泉乔木
卢象（唐代）

谢朓出华省，王祥贻佩刀。前贤真可慕，衰病意空劳。

贞悔不自卜，游随共尔曹。未能齐得丧，时复诵离骚。

闲荫七贤地，醉餐三士桃。苍苔虞舜井，乔木古城壕。

渔父偏相狎，尧年不可逃。蝉鸣秋雨霁，云白晓山高。

咫尺传双鲤，吹嘘借一毛。故人皆得路，谁肯念同袍。
梅雨
柳宗元（唐代）

梅实迎时雨，苍茫值晚春。
愁深楚猿夜，梦断越鸡晨。
海雾连南极，江云暗北津。
素衣今尽化，非为帝京尘。
卜算子
王韵梅（清代）

风雨战帘旌，时值重阳近。谁植芭蕉此夜听，总是愁人境。

胆怯怕黄昏，只有形和影。强背疏灯叠锦衾，心事如秋冷。
梁洁夫幽居林宇靓深规画幽邃不类贵第宛然山林辄得七咏以广命名之伟 其七 射圃
曹勋（宋代）

西畴筑圃弭櫜鞬，矍相佳游此比肩。自是序宾观德处，固宜百发不虚弦。
渔村远望因思槐迳弟同游之乐
薛嵎（宋代）

满山残雪满溪云，唯有沙鸥独见亲。
往事不堪频入梦，吟篇无见更愁人。
扁舟欲流同谁载，破衲蒙头近六旬。
尚拟来生因可结，凄凉何处问苍旻。
送胡彦师职方迎亲赴阙二首 其一
葛胜仲（宋代）

词华标韵出邹枚，要路飞翔见轶材。编削终篇辞右府，袤延飞诏入中台。

碑刊棠萼如敦实，衣曳荆兰似老莱。五两风轻清汳路，迎船鱼笋助南陔。
答平禅师
张商英（宋代）

吐舌耳聋师已晓，搥胸祇得哭苍天。盘山会里翻筋斗，到此方知普化颠。
连山王开诗试子午花四首
陈著（宋代）

赤日黄尘任涨浮，直茎疏叶里垂头。
金心不逐时妆褪，赭面应为世态羞。
分昼夜閒开落准，备离坎气品题优。
倚栏感物伤怀处，何日崔卢入此瓯。
夜过舒尧文戏作
苏轼（宋代）

先生堂上霜月苦，弟子读书喧两庑。
推门入室书纵横，蜡纸灯笼晃云母。
先生骨清少眠卧，长夜默坐数更鼓。
耐寒石砚欲生冰，得火铜瓶如过雨。
郎君欲出先自赞，坐客敛衽谁敢侮。
明朝阮籍过阿戎，应作羲之羡怀祖。
赠易德元陈秉常次陈石斋
罗伦（明代）

朝辞白沙雪，夜卧西湖月。湖天月在水，烱然清爽接。

吾家富薰天，大造委此业。棹歌扬中流，速尔进归楫。
杨户曹用外舅二诗韵见寄和以酬之
刘学箕（宋代）

得不知所止，泛然乘风船。
正大辱启蒙，似欲驾我仙。
大哉周孔心，异彼祗潦园。
讲月琢以磨，岂在耘人田。
宿九牧铺
屠侨（明代）

旧路梨关重问馆，浮踪云陆半分程。青山对我还相识，白发当年已渐生。

九牧名香垂世远，催科政拙赖时清。行边且共吾民乐，霖雨秋农兆有成。
慈恩寺避暑
李远（唐代）

香荷疑散麝，风铎似调琴。不觉清凉晚，归人满柳阴。
和蒲君刑曹佳什
晁说之（宋代）

志士何曾耻把关，忠臣本自不言闲。
策勋他日阵闲阵，莫忘今朝山上山。
偈颂八十七首 其三十三
释慧开（宋代）

天下法窟丛林，四月初一结制。无门逐恶随邪，要效死心旧例，普请诸人脑门著地。
和孙伟卿杂言十章
陈傅良（宋代）

有书但插架，有门亦常关。
是非天下争，而我土石顽。
次韵和文潞公题王右丞维辋川图
韩琦（宋代）

辋川诚自好，人各爱吾园。欲纵家山乐，终縻吏事繁。

鸿飞思避弋，羝触困羸籓。几日归陶径，方知践此言。
迎春乐
方千里（宋代）

红深绿暗春无迹。芳心荡、冶游客。记摇鞭跋马铜驼陌。凝睇认、珠帘侧。

絮满愁城风卷白。递多少、相思消息。何处约欢期，芳草外、高楼北。
圆机再以梅绝句为谢复作二绝
晁说之（宋代）

此日梅花剩足依，明年归只咏公诗。
不堪灞水匆匆别，待寄越膏重觅辞。
游甘露寺寻海岳庵故址
欧大任（明代）

高寻海岳片云垂，绝壁天风万里吹。笔冢已荒书带萎，临池犹似学书时。
将归省母留别诸友人 其八
屈大均（明代）

后会庶不移，参商有见时。红日生沧溟，万物蒙其辉。

矧我体道人，金石宁或亏。飒飒霜下草，荧荧园中葵。

敦彼后彫质，岁寒以为期。
次韵周安道宪史仲春雨窗书怀十首 其六
叶颙（元代）

长笑陈搏争似睡，深非杜宇不如归。男儿正要成功业，拭目江山看落晖。
御沟柳
杜荀鹤（唐代）

律到御沟春，沟边柳色新。细笼穿禁水，轻拂入朝人。

日近韶光早，天低圣泽匀。谷莺栖未稳，宫女画难真。

楚国空摇浪，隋堤暗惹尘。如何帝城里，先得覆龙津。
朔夜与袁大司马话别
陈杓（明代）

绿浓溪上淡春烟，曲奏霓裳夜正怜。共信筵芳须待月，应知交正自忘年。

人堪□别花边语，谁结狂来醉后缘。万里胡尘他日扫，一天晴色凯歌还。
次韵莆大受琴中趣二首
郭印（宋代）

人生饮天和，各抱无弦琴。
云何不自开，溺彼宫商音。
郑卫剧淫哇，听者返如林。
耳根一以荡，万劫迷真心。
安得佛之力，与世开群喑。
神机运帝车，元气如酌斟。
鱼鸟得其性，云渊自飞沉。
不见南风歌，仁声入人深。
和李巽伯春怀
刘子翚（宋代）

山寒古寺清，断续春朝雨。
遥怜远客情，寂寞谁晤语。
平生气轩昂，失意今易与。
有酒即佳晨，无兵皆乐土。
微吟对节物，林静幽花吐，
悠悠念乡邑，耿耿悲豺虎。
知有济时才，从横在谈尘。
功名恐未迟，老翮期更举。
对落叶
李之世（明代）

落叶扫还积，霜林影乍空。无情偏逐水，有恨但随风。

蝉翳移深树，莺归失旧丛。可怜萧索候，况是病愁中。
晨起
陆游（宋代）

孤梦忽自惊，小窗初送明。
珍禽语庭树，可爱不知名。
向者事宦游，尘土过半生；传呼束带出，冬冬尚残更。
山居虽自由，晨起亦有程。
洗砚拂书几，一笑惬幽情。
鹧鸪天·诞节初开七帙祥
郭应祥（宋代）

诞节初开七帙祥。今秋仍喜十分凉。称觞堂下孙和息，备福人间寿且康。从庾岭，到章江。两州元自接封疆。儿曹此去分风月，莱彩潘舆乐未央。
适轩
程俱（宋代）

厌苦常从乐未央，不如要足两俱忘。当饥粝食遗三鼎，便体绨袍胜五章。

夜雪扁舟千嶂净，午风高枕一窗凉。飘然自适非人适，肯受辕驹六尺缰。
题张明府清风堂三首
方回（元代）

麦陇初秋晓吹寒，新篁摇动碧琅玕。
涤烦解愠谁相似，父老人人说长官。
赠山老人
耿湋（唐代）

白首独一身，青山为四邻。虽行故乡陌，不见故乡人。
钱塘十咏 其一 东海朝暾
凌云翰（元代）

照槛扶桑望转遥，海霞蒸赤丽璇霄。梧冈影动鸣孤凤，蓬岛光浮抃六鳌。

山迥尚留将坠月，江明正带欲归潮。寅宾自是羲和事，秪有葵心仰帝尧。
抱山展墓
成多禄（清代）

平明登抱山，树静栖羽寂。长跪酹佳城，往事思历历。

我父卒丙戌，葬日雨淅沥。前母乃同穴，负土坚四壁。

其地湿且卑，我心常戚戚。丁酉惊盗发，白日飞霹雳。

恨无汾阳兵，志此徒悲激。罪人幸而得，沈痛那可涤。

我母复见背，牛眠此中觅。风雨感崩防，迁徙同辟狄。

伤哉乙巳春，万古漆镫阒。东西南北身，展转捧毛檄。

二年出守绥，三载书考绩。推恩及九泉，褒赠膺殊锡。

君恩日以深，亲面何由觌。况当八表昏，满眼愁锋镝。

华屋与山丘，险过矛头淅。生儿亦何用，往训空启迪。

春秋缺瞻拜，祸变同疏逖。默数生平罪，擢发岂足析。

仰观松楸寒，雨泪纷纷滴。
戏元弼
陈师道（宋代）

浊泾清渭不同源，世好因循到子孙。
只待白头能潦倒，不虞青眼已澜翻。
鹧鸪天·寻菊花无有戏作
辛弃疾（宋代）

掩鼻人间臭腐场，古来惟有酒偏香。自从来住云烟畔，直到而今歌舞忙。
呼老伴，共秋光。黄花何处避重阳？要知烂熳开时节，直待西风一夜霜。
眼儿媚·一寸横波惹春留
厉鹗（清代）

一寸横波惹春留，何止最宜秋。妆残粉薄，矜严消尽，只有温柔。
当时底事匆匆去？悔不载扁舟。分明记得，吹花小径，听雨高楼。
圭上人两过吾家既去作此
释德洪（宋代）

牛鸣马不仰，火必就燥地。应真隐耽源，寂子一再至。

至言无缘饰，大道甚简易。三关不却人，见者自拟议。

法身忽有剩，佛祖俱丧气。君看暮归人，径去方掉臂。
洛社八景 其一 池边涤砚
王永积（明代）

千载兰亭迹，空留砚石存。时来洗残墨，付与细鳞吞。
颂古二十一首 其十
释正觉（宋代）

杀人不眨眼，救人须出手。论实不论虚，合升始为斗。
遍览牛首山洪觉寺诸胜
卢宁（明代）

尽日双峰大觉前，摩崖同饮太虚泉。洞深怕犯昙云合，阁闭惊虚塔影悬。

步引健僧凌倒景，目随飞雁散江天。桂梅诸岭重重见，无奈乡怀入酒边。
同成父逸远自桃花游龟峰复回桃花赋诗二首
赵蕃（宋代）

薄暮出龟峰，何嫌细雨冲。
道边方闭户，溪阁正鸣钟。
客意冷如水，诗情哀似蛩。
更思眠借榻，终夕听淙淙。
郊外见梅再用前韵三首
王炎（宋代）

四山有雪未全融，蓓蕾梢头茁小红。
也欲索花同一笑，苍颜羞涩见春风。
寄云萝翁
陈琏（明代）

我爱公能敦道义，结交原不羡黄金。乞身归隐少尘事，教子读书多古心。

云萝匝地午阴合，风竹满窗秋意深。几时相过叙清话，绿酒尊前还共斟。
浪淘沙
陈维岱（清代）

何处玉骢骄。柳外平桥。王孙一去路迢遥。往事如尘还似梦，忆著魂销。

尽日总无聊，门掩江皋。春城空自度饧箫。惆怅几番憔悴也，寒食花朝。
次韵石湖居士见梅
陈造（宋代）

东风犹是玉为尘，静女冰肌小带皴。
尚压芳华擅春事，枉当穷腊议花神。
仙姿绝俗遗群妒，鼎实收功看一新。
疎影暗香吾袖手，天容诗伯继黄陈。
次韵昌甫寒食 其一
韩淲（宋代）

岁岁春深上冢时，担头挑酒纸钱垂。横铺嫩草松间出，乱点繁花水面吹。

扶幼不知今潦倒，悼亡应叹昔追随。夕阳雨后归来路，杜宇声频落燕泥。
舟中远望
缪公恩（清代）

极目青青麦陇齐，遥空山锁碧云低。一天春水江豚拜，万树垂杨杜宇啼。

怪底愁心偏酒醉，缘何燕子入舟栖。计来旬日才瓜步，未得扬帆日又西。
赏春二首
周文璞（宋代）

赏春社里鼓逢逢，尚恨声同调不同。
我亦明朝苦无事，更来吹笛乱山中。
望法华山怀慈上人
王安中（宋代）

我无适俗姿，发兴在林嶂。前身一义堕，好山输百丈。

永怀住山人，败毳裹龙象。频驱尘外轸，径抵云雨上。

道人初怪问，斗绝何从访。师居不难寻，天壁愕异状。

风烟自萧散，草木更森长。道人聊复尔，仁者作是想。

重来傍岑翳，眼净人亦王。虎溪虽不过，鹫岭聊得望。

遥知师冁然，跛跛又安往。
砭愚
陆游（宋代）

储药如丘垄，人愚未易医。
信书安用尽，见事可怜迟。
错自弹冠日，忧从识字时。
今朝北窗卧，句句味陶诗。
句章见月食
谢翱（宋代）

縠州见月如鱼口，沬聚痕消暗窗牖。鄞城见月如破臼，弃药含垢挂南斗。

龙蛇伏气诸脑空，水中睡失群阴母。其间海禽独夜啼，黑云赴海同奔犀。

市人识母不识父，击柝摧扉救月死。况值蕤宾月十五，干神附甲支在子。

孤子哀吟离楚尾，泪落荒江吊南纪。犹忆秦淮哭日年，不敢仰视看盆水。
水调歌头 罢政东归，十八日晚抵西兴
李光（宋代）

晚渡呼舟疾，寒日正苍茫。西兴浦口云树，真个是吾乡。

闻□蜗庐好在，小圃犹存松菊，三径未全荒。收拾桑榆景，蓑笠换金章。

珥金貂，拥珠履，在岩廊。回头万事何有，一枕梦黄粮。

十载人间忧患，赢得萧萧华发，清镜照星霜。醉倒休扶我，身世永相忘。
五言次韵和宋次道省直
沈遘（宋代）

少小学文史，焉知事簿书。时为吏舍直，端与玉山疏。

丛竹聊相对，孤斟强自摅。犹欣二三子，佳句数开予。
次师川韵 其一
洪刍（宋代）

与君城北寺，取次对床眠。坐即棋中隐，时逃醉里禅。

相招从白社，不拟问青天。但有加餐饭，无田亦愿年。
送郭圣与就监试归兼简其弟
陈起（宋代）

楚尾吴头月光冷，山鸟不鸣桂浮影。
破霜采得蟾边香，兰菊无浮秋耿耿。
万年枝外浅红墙，胥山小阁憩晚凉。
湖波江浪座中接，寒篝凝梦歌云觞。
明朝忙踏槐花市，万丈光芒生璧水。
瓜金茧纸市相高，兀兀钩提笑韩子。
小雁汀沙振寒羽，亦复搴衣告归去。
近别难甚况远离，一日仙舟隔轻雾。
太上皇帝合端午帖子词
汪应辰（宋代）

外物虽无累，诚心每在民。
薰风能解愠，亦足助尧仁。
柳梢青 乙酉仲春南巡船窗偶作
玄烨（清代）

大块光风。春畴一望，满目从容。桂棹初摇，牙樯始立，淑色烟笼。

堤边对对宾鸿。村庄里、安平气融。乐志情深，读书意远，与古和同。
抄戊辰十月近稿七首
刘克庄（宋代）

少狂费尽一生心，丛稿如山雪满簪。
杨子雕镌夸赋丽，唐人锻炼说诗深。
寒来尚可披裘钓，穷杀何妨带索吟。
社友萧疏吾老大，安知来者不如今。
予嗜茶而封州难得有一种如下等修仁殊苦涩而日进两杯
郑刚中（宋代）

一瓢方此寄天涯，用巧居贫拙有加。晚食正为颜斶饭，空肠却嗜玉川茶。

长髯乱磨轻于土，短尾浓煎不见花。撑拄可堪书卷少，空教癯瘁发生华。
入石桥路林木蓊郁但闻涧声潺潺忽惊湍飞雹骇
徐大受（宋代）

略彴微分碧玉湾，杖藜穿破郁蓝天。
山深草木春无路，时有藤花一树妍。
题束季博山园二十首·绿绕
牟巘五（宋代）

绿醅春滟滟，绿水烟渺渺。
百年散诞内，空以愁自绕。
春江独钓
戴叔伦（唐代）

独钓春江上，春江引趣长。断烟栖草碧，流水带花香。

心事同沙鸟，浮生寄野航。荷衣尘不染，何用濯沧浪。
赏心亭
张耒（宋代）

楫迎桃叶家何处，桨送莫愁人已非。
独立东风今古恨，春江无语又斜晖。
惠山用东坡和王武陵窦群朱宿三诗韵 其二
刘藻（宋代）

言入惠山寺，不见寺中人。石径松鳞古，玉甃泉流新。

清瘦森毛骨，水石相磨磷。酌彼一泓乳，涤我万斛尘。

散步得胜概，意气凌高旻。澹然忘身世，邈与泰初邻。
海棠未开对酒作此
李流谦（宋代）

春以花故妍，花好不辱春。
漫山烂桃李，由求盖具臣。
国艳朝众芳，此花当不名。
芳园丽韶景，点检能几根。
东风未披拂，万红藏杳冥。
过客白眼看，遂与凡木隣。
一朝吐华艳，天日为之醺。
绿樽有醇酌，及兹托殷勤。
君看淮阴市，岂有国元勋。
俗情傲未然，花笑当不嗔。
葛洪引谚
佚名（魏晋）

太华之下。白骨狼藉。
寄黄龙升老
陆游（宋代）

读书万卷裂儒衣，黄金可成弃不为。
快哉天马不可羁，开口便呼临济儿。
诸方蹴蹋莫支持，吾州一老偶得之。
闭门夜付僧伽黎，明日声价羽檄驰。
弟子不必不如师，黄龙所立尤瑰奇。
空山鬼火号狐狸，筑屋千础食万缁。
痴人不解公游嬉，嫉怒欲碎门前碑。
世衰道丧士自欺，山林亦复践骇机。
长谣寄公公试思，吾辈救此当何施？
徐大著挽诗二首
刘子翚（宋代）

韦经传素业，汉策射巍科。
史擅三长誉，书仇九写讹。
甑尘终寂寞，云路久蹉跎。
迅景崦嵫迫，知君恨独多。
紫阁峰
邵谒（唐代）

壮国山河倚空碧，迥拔烟霞侵太白。

绿崖下视千万寻，青天只据百馀尺。
怀惠明禅师
鲍溶（唐代）

秋天欲霜夜无风，我意不在天地中。雪山世界此凉夜，

宝月独照琉璃宫。解空长老莲花手，曾以佛书亲指授。

雪岭无人又问来，十年夏腊平安否。
横吹曲辞。折杨柳
韦承庆（唐代）

万里边城地，三春杨柳节。叶似镜中眉，花如关外雪。

征人远乡思，倡妇高楼别。不忍掷年华，含情寄攀折。
病中闻歌有感
陈某（宋代）

伏枕已三月，清明节已过。
光阴流水去，风雨落花多。
病久难禁酒，愁深懒听歌。
门前舟楫动，无奈客怀何。
【双调】折桂令_浪花中一叶
未知作者（元代）

浪花中一叶扁舟，拣溪山好处追游。遣兴忘怀，醉乡中间甚春追。学洗耳溪
边许由，笑胡蝶梦里庄周。茅舍清幽，衲被蒙头；红日三竿，高枕无忧。到大来
散诞逍遥。园林成趣。独木为桥。你便绿重官高。是非海万顷风涛。不如俺绝利
名麻鞋布袄，少忧愁{髟查}绦。兴饮浊醪，醉赴蟠桃；闲步云山，闷访渔樵。
人生如落叶辞柯，百岁光阴，暗里消磨。信蹉跎世人，看便似风魔。叹富贵
如披麻救火，功名似暴虎冯河。白甚张罗，日月如梭；十载生涯，一枕南柯。子
是虚飘飘水上浮沤，不如谷口烟霞，独乐深耕。为国求兵，笑包胥哭倒秦亭。试
看青门外锄瓜邵平，东篱下栽菊渊明，午醉初醒，独坐茅亭；打一会简子渔鼓，
通一篇道德黄庭。
寄黄直卿
詹初（宋代）

忆昔年犹壮，庐山侍读书。
叨为三友末，相隔廿年余。
君道多朋合，余非独索居。
缘兹君日益，余味愈成愚。
有所懹
陆游（宋代）

镜里形模日夜衰，三峰师友久暌离。
芝房又失耘锄候，丹剂常暌沐浴时。
雷雨未成龙起晚，海天无际鹤归迟。
午窗一钵青精饭，拣得香薪手自炊。
送李琴士据梧 其二
李曾伯（宋代）

户外世尘皆累，山中天籁无声。莫看螗蝉相捕，要教鹤舞鱼听。
琵琶仙 席芍阶姬人黄花比瘦遗照
席佩兰（清代）

人淡如秋，抱清影，瘦与黄花为伴。剜翠同住寒山，冰纹奈弦断。

生撇下、红绡玉舞，数锦瑟、年华刚满。寄恨春篱，珊珊琼佩，凉月分半。

还记取、称药添香，为夫婿、沉疴礼星汉。消却一奁秾翠，付霜边愁管。

纵觅得、前番獭髓，定难医、蝶梦春短。想见鹦鹉无声，夜虫悽怨。
酪羹
司马光（宋代）

军厨重羊酪，飨土旧风传。
不数紫蓴滑，徒夸素鲔鲜。
{左火右鼎}蠡烦挏取，勺药助烹煎。
莫与吴儿说，还令笑茂先。
怪石
曾几（宋代）

眼前突兀见此石，怪怪奇奇俱可人。
为问何如潘骑省，世间妍丑本非真。
句
任逢（宋代）

纵无渭水周家望，合有严陵汉室光。
雨后看山因忆黄世南先生诗以相招
文同（宋代）

新霜夜落群梢鸣，群风刮天为早晴。
南山向晓尽张列，颓岭断壑当空横。
开轩一见喜无量，走上高阁临飞甍。
层栏倚遍不能下，状貌秀活围双睛。
奔腾远近若波良，爱极拟去中间行。
此时只恨少佳客，相共叫笑夸峥嵘。
我思黄子者奇士，趣向超越无俗情。
手提诗笔若缘大，到处咏物物有名。
我今此县颇幽僻，复在岁杪天气清。
溪中鱼蟹易寻觅，林下梨栗新收盛。
子如访我住旬浃，此品可备盘与觥。
遂驰仆马去邀予，愿子为我聊出城。
私心不独徒见子，亦愿播此山之声。
子如不见不为咏，可惜此山虚此生。
和韩三谒欧阳九之作
苏舜钦（宋代）

予方居忧艰，胸怀积疮刺。昏明走月月，惨惨绝生意。

杜门厌过从，掩耳避时事。韩子我所佳，招我勤有谓。

城南访永叔，共可豁蒙蔽。是时穷阴久，泥淖没马鼻。

区区不惮远，饥渴奔高谊。永叔闻我来，解榻颜色喜。

殷勤排清樽，甘酸饤果饵。图书堆满床，措论极根柢。

伊余昏迷中，忽若出梦寐。划然毛骨开，精神四边至。

既归尚泠然，数日饱滋味。韩子叹不足，作诗畅情义。

烂如珊瑚钩，光艳不可闭。迫余使之和，庶以同气类。

自顾屯钝极，出语少姿媚。抉剔虽强成，徒使肠胃沸。

永叔经术深，烂熳不可既。虽得终日谈，百未出一二。

仓皇逼行役，萧飒包素志。不日便乖拆，安能讫精粹。

他年老门墙，君子无我弃。
定西番（高平调）
张先（宋代）

年少登瀛词客，飘逸气，拂晴霓。尽带江南春色、过长淮。

一曲艳歌留别，翠蝉摇钗。此后吴姬难见、且徘徊。
题郭子嘉听漪草堂
柯蘅（清代）

义山旧傍玉溪居，子美瀼西更结庐。名士由来爱泉石，先生于此乐琴书。

侧身天地青山老，短褐风尘白发疏。海内烽烟今未熄，岂容高致狎樵渔。
夏日偶成六首
曹勋（宋代）

田田秧稻半青黄，比屋人家煮繭香。
新绿侵人襟袖爽，满川烟水助清凉。
病起柬井桐汪大姊
杨淑贞（清代）

翠冷黄添逐病容，修眉怯扫黛螺封。簟痕轻拭流波腻，幔影閒垂曲槛重。

五夜烧镫挑豆蔻，三秋览镜减芙蓉。披衣小展裁桐叶，撩乱吟情四壁蛩。
发孔镇晨炊漆桥道中纪行十首
杨万里（宋代）

可堪衰病两相缠，更苦悬车尚五年。
羡杀雨中山上水，留他不住竟皈田。
丘家渡早发
梅尧臣（宋代）

曲颍若秋蛇，屈盘鳞甲活。
问戍得耕人，拾鱼逢祭獭。
草窠残野烧，树挂经流沫。
百里相对看，频行媿迂阔。
太庙宿斋作
文彦博（宋代）

孟秋严庙飨，公衮摄祠官。达向来风迥，方诸溯月寒。

剪茅重屋峻，丛甓缭墙宽。仰念灵台厚，恭思王业难。
送瑞安尉林叔全尊人还乡
陈傅良（宋代）

论交海内略飘零，最晚相看却有情。
不以一经夸鲁谚，自於二子识徐卿。
橘香賸与蜂衙晚，麦信争催鸠唤晴。
天气正佳归合好，莫将愁思为空名。
思贤阁图予真愧而成咏
宋祁（宋代）

忝中二千石，罢去辄图真。揆予本完士，蚤蒙善养仁。

执笏班华位，飞绥侍邃宸。如何金紫服，乃裹丘壑身。

西南一面重，朅来驾朱轮。牵拙岁再期，初无德在民。

形象安足纪，崖略聊自陈。质陋眸子瞭，志泰眉宇伸。

谁谓彼其子，而传阿堵神。爵里三十八，赫赫多名臣。

瞻前谢前哲，垂后惭后人。
咨叩有省呈黄龙清禅师偈
戴道纯（宋代）

杳冥源底全机处，一片心花露印纹。知是几生曾供养，时时微笑动香云。
董玄宰太史席上送朱君采舍人
区大相（明代）

西颢澄夕爽，朋簪聚华宴。置酒宫树侧，别我凤池彦。

秋阴递城阙，寒吹横郊甸。河柳半萧疏，汀葭已淩乱。

飒飒鸣风条，离离度云雁。燕云驰蓟丘，楚江望吴岘。

忆我二三友，召对蓬莱殿。抗言云汉表，意气人所羡。

骑出紫骅骝，挥鞭若流电。及此秋风期，落叶倏焉散。

虽阻芸阁欢，乃惬萱闱恋。同袍美昼游，之子去乘传。

勋业当茂龄，荣华岂绅弁。寄言买臣者，无忽昔贫贱。
子夜四时歌·春风动春心
佚名（南北朝）

春风动春心，流目瞩山林。
山林多奇采，阳鸟吐清音。
五龙六首
佚名（隋代）

维灵德兮，变化不常。
沛天泽兮，周流八荒。
奠嘉币兮，肃雍不忘。
永估民兮，锡以同穰。
题义门胡氏华林书院
王纶（宋代）

华林幽胜地，胡氏旧门闾。
四远来名士，一家常义居。
素风殊不坠，儒业未曾虚。
何日谐寻访，琴棋万卷书。
登临清城新楼
黎民表（明代）

楼橹临边起，旌旗蔽日翻。众山多鲁望，一水控河源。

直取岩城多，应防敌骑奔。战閒耕士乐，时远霸风存。

迥眺山川异，烦忧鼓角喧。嗣宗偏引恨，平子易销魂。

老去无长策，春归忆故园。帝乡何处是，愁望且开尊。
简胡学士索木芙蓉栽 其一
杨士奇（明代）

牡丹芍药皆姱丽，总怯风霜不耐秋。只好芙蓉伴修竹，清华晚映北窗幽。
代范德孺挽李稷运使四首 其二
毕仲游（宋代）

万里魂应返，沙场血未乾。幽明新雨露，恩怨旧衣冠。

声作虞歌易，词赓楚些难。莫怜归骨晚，吊奠只空棺。
赠逍遥子
蔡元厉（宋代）

身在逍遥境，开庵寓此身。
红尘不到处，白日独閒人。
月满云月夜，花留玉洞春。
坐中无俗客，猿鹤故相亲。
蝶
陆游（宋代）

庭下幽花取次香，飞飞小蝶占年光。
幽人为尔凭窗久，可爱深黄爱浅黄？
题汪水云诗卷十一首
刘师复（宋代）

诗翁老去尚儿嬉，撩拨歌鬟笑挽衣。
草草杯盘随处饮，西泠桥入断桥归。
武夷大隐屏
陈梦庚（宋代）

大隐屏前风月闲，何人手种万琅玕。深深五曲东流水，合作千年洙泗看。
游东庵
黄庚（元代）

庵连兜率寺，三径竹边开。
林密暑不到，窗虚月自业。
暮山啼鸟静，云树啸猿哀。
拂拭残碑字，年深半缘苔。
白鹭
唐庚（宋代）

说与门前白鹭群，也宜从此断知闻。
诸君有意除钩党，甲乙推求恐到君。
题崔庄庵壁
姚勉（宋代）

碧潭见说有龙蟠，万里沧溟气欲吞。
此去风雷轰蛰起，大施霖雨霈乾坤。
卖花声 丁莲洲草桥惊梦图，为佘侣梅题。
姚燮（清代）

烟月淡浮纱。树静无鸦。佩声闪闪袂遮遮。怯得两鬟风露冷，侬也怜他。

小语背梨花。记共伊家。分明春影瘦些些。但得夜来频入梦，怨甚天涯。
以筍送诸公二首
赵蕃（宋代）

兰在当门未免锄，竹生那可碍阶除。
莫言无罪充庖宰，自汝为生托地疏。
挽方揭阳内子一首
刘克庄（宋代）

雌燕营巢切，鸣鸠爱子均。
荆练孟光饰，玉雪敬凄身。
女史无其匹，宗姬有若人。
里中多作诔，何况忝朱陈。
偈颂四十一首 其二十二
释普宁（宋代）

东涧水，清且泚。源远流长，波腾鼎沸。从这里入，不知其几。

是则是，只如国一禅师经过梁溪，蓦将泗州大圣鼻孔一捏，直得无处出气。

为复压良为贱，为复神通游戏。君子可入。
写愤三首 其二
郑思肖（宋代）

开眼看不得，愁来只自颠。六年万忧苦，四海一腥膻。

叹命巧相值，观时痛可怜。却惭深夜月，犹忍照胡天。
田家
任瑗（清代）

柳阴荷锄归，豆荚未出土。呼儿夜饭牛，昨宵有微雨。
依韵和伯宪九日感怀
强至（宋代）

隔雾南山愁漠漠，破烟东日淡晖晖。
风欺白发勤吹帽，酒妒黄花故点衣。
九日泪兼疏叶落，几时身逐短蓬归。
青云欲早秋先晚，更惜登高乐事违。
凤仙花
叶泮英（清代）

道是仙家卉，亭亭向座隅。才惊花缀凤，翻见蕊凝珠。

色逞秋容好，烟浮暮霭敷。邻家小儿女，纤手爱涂朱。
赠凌仙姥
施肩吾（唐代）

阿母从天降几时，前朝惟有汉皇知。

仙桃不啻三回熟，饱见东方一小儿。
西溪公宴二首
司马光（宋代）

五马非从乐，西城念劝功。
翠帷低映水，红旆不胜风。
叶脱青山静，云归碧落空。
淹留尽佳兴，新月渐朦胧。
江城梅花引
王观（宋代）

年年江上见寒梅。暗香来。为谁开。疑是月宫、仙子下瑶台。冷艳一枝春在手，故人远，相思寄与谁。怨极恨极嗅香蕊。念此情，家万里。暮霞散绮。楚天碧、片片轻飞。为我多情，特地点征衣。花易飘零人易老，正心碎，那堪塞管吹。
卧云室（师子林十二咏）
申屠衡（明代）

童子爱白云，闭置密室内。
不如放令出，去住得自在。
五十自寿集唐五十首 其三十九
瞿士雅（清代）

洞房门上挂桑弧，身比秋荷渐觉枯。

炎暑郁蒸无避处，寒窗风雪拥深炉。

闲招好客斟香蚁，难把长绳系日乌。

莫使金樽空对月，殷勤能得几回沽。
送王郎
敖陶孙（宋代）

车轮何由方，草色欲无路。晴川媚双燕，及此送将去。

若人天机深，奇服雅自与。色温无可锄，语妙时一吐。

相逢大江上，为我浣尘土。后期岂前料，已作千岁语。

告归何草草，双水深雾雨。稍闻父老旧，门户要渠补。

祗愁模楷地，与世作誇诩。宁当去楼梯，闭置吾叔度。

翼翼吴齐门，大江流日夜。别君虽咫尺，即是风牛马。

君才何如我，我拙犹肯借。淮人买绣丝，布洲市如赭。

张皇十日饮，著公乔松下。画工亦岂学，爱玩此粲者。

人情勿苦拒，舆马幸整暇。向来三宿恋，取别万里驾。

想当双玉瓶，酣歌泪盈把。缥缈鸿鹄去，吾甘老原野。
减字木兰花 其十八
沈瀛（宋代）

圣经五止。止向丘隅黄鸟喜。广大儒风。一贯三才万类通。

太羹玄酒。圣域能跻民域寿。支派从何。关内濂溪洛涧多。
依韵和刘原甫舍人杨州五题其三春贡亭
梅尧臣（宋代）

梦谷浮船稳且平，泊登冈顶看茶生。
始从官属二三辈，时听春禽一两声。
长安寿赵封君歌
康海（明代）

客向华山去，过宿长安坊。明日复延伫，大醉使君堂。

使君之父松鹤翁，银髯雪鬓来从容。见我更取大斗出，一饮已倾三百钟。

匆匆数语见胸次，四座通看独神异。此翁本是天上人，世间图画空相似。

徂徕之松千尺长，终日纷纷云气翔。南极老人跨鹤至，其下可许寻常当。

翁言明日是初度，满庭宾客如烟雾。使君自喜春日长，天际谁知有仙婺。

灵药闪烁堆玉盘，持以赠翁翁自看。一粒便可八千岁，几度笑观沧海乾。

我执翁手为翁语，世上如翁几人许。生儿不忝杜与房，举手争看乔共梓。

群仙今日上翁堂，何以赠之云锦章。綵衣先见二千石，使翁姓字千载香。
冬夜
贾岛（唐代）

羁旅复经冬，瓢空盎亦空。
泪流寒枕上，迹绝旧山中。
凌结浮萍水，雪和衰柳风。
曙光鸡未报，嘹唳两三鸿。
嘲高士廉木履
选人（唐代）

刺鼻何曾嚏，蹋面不知嗔。高生两个齿，自谓得胜人。
枯鱼过河泣
佚名（两汉）

枯鱼过河泣，何时悔复及。
作书与鲂鱮，相教慎出入。
题公安宰黄叔万鲁斋 其一
曾丰（宋代）

渊中见潜鱼，床下闻斗蚁。从知聪和明，反累目与耳。

孔门三千人，十资九其慧。竟失道之归，端为慧所使。

回以愚故专，首得一宗旨。其次参好修，与回亦无异。

受裁鲁有馀，学道心不贰。顿悟圣授机，万理付一唯。
秋日登山阁
李频（唐代）

苍苍山阁晚，杳杳隙尘秋。偶上多时立，翻成尽日愁。

草平连邑动，河满逐江流。下视穷边路，行人在陇头。
山中夜坐
李频（唐代）

归家来几夜，倏忽觉秋残。月满方塘白，风依老树寒。

戏鱼重跃定，惊鸟却栖难。为有门前路，吾生不得安。
舟遇逆风破浪赋诗
王十朋（宋代）

风撼楚江水，云横鄂渚天。支颐看山色，破浪出诗篇。

门掩濒江舍，帆扬上水船。江神不借便，归兴自飘然。
春草
野蚕（清代）

绿浅香柔绝点尘，乱如丝缕叠如茵。阅残野火千秋劫，斗尽东如六代人。

池上有谁还得句，江南无此不成春。和烟和雨年时路，知否王孙最损神。
湖洲赠别刘叔骥昆仲
赵蕃（宋代）

吴楚相望信不通，谩凭双眼送归鸿。
岂知留落江湖外，又得从容笑语同。
剩把诗篇摅别恨，莫辜杯酒对秋风。
明朝径问吴松路，恨不与君俱短篷。
题某公宅
贯休（唐代）

宅成天下借图看，始笑平生眼力悭。地占百湾多是水，

楼无一面不当山。荷深似入苕溪路，石怪疑行雁荡间。

只恐中原方鼎沸，天心未遣主人闲。
黄芙蓉
朱淑真（宋代）

如何天赋与芬芳，徒作佳人淡伫妆。试倩东风一为主，轻黄应不让姚黄。
公安局长刘干甫先生汉桢四十初度，赋诗侑觞八首 其二
祝廷华（清代）

幕宾品学轶群伦，佐治多才庆得人。帷幄运筹胥当意，吾侪长作太平民。
元章赠兰
王十朋（宋代）

英英道山友，赠我深林芳。入室与俱化，同心如此香。

纫之可为佩，不采庸何伤。三复韩子操，援琴鼓扬扬。
严子陵钓台
王庭圭（宋代）

巨石崔嵬枕碧流，何人曾此坐垂钩。足加帝腹动星象，手把渔竿还故邱。

固异山灵回俗驾，不因鲈鲙忆吴洲。当时冠剑今何在，独有高台万古留。
登晒蓑台
程以南（宋代）

晒蓑台子上，载酒共跻攀。
竟日何妨醉，看云终是閒。
千丝平岸柳，一发别州山。
颇亦关乡念，春深未得閒。
听邻人琵琶
陈叔达（唐代）

本是龙门桐，因妍入汉宫。香缘罗袖里，声逐朱弦中。

虽有相思韵，翻将入塞同。关山临却月，花蕊散回风。

为将金谷引，添令曲未终。
西江月·遣兴
辛弃疾（宋代）

醉里且贪欢笑，要愁那得工夫。近来始觉古人书，信著全无是处。
昨夜松边醉倒，问松我醉何如。只疑松动要来扶，以手推松曰去。
鹦鹉
罗隐（唐代）

莫恨雕笼翠羽残，江南地暖陇西寒。
劝君不用分明语，语得分明出转难。
野居
韦应物（唐代）

结发屡辞秩，立身本疏慢。今得罢守归，幸无世欲患。

栖止且偏罢，嬉游无早宴。逐兔上坡冈，捕鱼缘赤涧。

高歌意气在，贳酒贫居惯。时启北窗扉，岂将文墨间。
李独携酒见访
李涉（唐代）

晓斋独坐霜景寒，草堂逸士来相干。风神左峭心意阔。

自言山相新酝熟，手挈一壶兼一轴。果然文字称仪容，已觉建安风彩俗。

嗟予潦倒身无成，偶因章句生浮名。就相怜爱李景俭，酒狂大语欺奴兵。

老夫昔逐巴江岸，唱得《竹枝》肠欲断。为君试发一声看，九派烟霞愁漫漫。
酬王太祝
王安石（宋代）

一马常随世事驰，岂论江激与河湄。
已成白发潘常侍，更似青衫杜拾遗。
勋业傥来知有命，文章聊欲见无期。
喜君材俊能从我，力学何妨和子思。
一剪梅
周文璞（宋代）

风韵萧疏玉一团。更著梅花，轻袅云鬟。这回不是恋江南。

只是温柔，天上人间。

赋罢闲情共倚阑。江月庭芜，总是销魂。流苏斜掩烛花寒。

一样眉尖，两处关山。
和杨中行朝散别
华镇（宋代）

多士分袍日造庭，谈经议法与论兵。不辞寒夜程文冗，喜见明时道化行。

此日人怀平旦气，他时中有少年卿。凤毛已饱籯金术，伫听传家振大名。
闻郑生死丰沛舟中二首 其二
曹嘉（魏晋）

已返河梁棹，难招楚泽魂。何人收旅衬，有客酹清樽。

浦月沉帆影，山花没屐痕。梁园旧游地，风色自黄昏。
酒醉后作
释道济（宋代）

本是修来四果身，风颠作逞混凡人。
能施三昧神通力，便指尺人出世津。
经卷无心看，禅机有意亲。
醉时喝佛罵天真。浑身不见些儿好，
一点灵光绝胜人。
岁暮直舍感怀
姜特立（宋代）

岁暮坐公馆，永怀时序迁。
雪消残腊外，春到蚤梅边。
夜色侵乌鹊，年光送管弦。
无人同晤语，输写赖诗篇。
归经梅关
陈越（宋代）

梅关是我来时路，我别梅关亦有年。此日笋舆经望处，昔时山水总茫然。

云团古树西郊外，蝉叫西风夕照前。张相名祠谁不到，几人能拜瓣香烟。
高山引
宋之问（唐代）

攀云窈窕兮上跻悬峰，长路浩浩兮此去何从。

水一浩兮肠一浩，山一重兮悲一重。松槚邈已远，

友于何日逢。况满室兮童稚，攒众虑于心胸。

天高难诉兮远负明德，却望咸京兮挥涕龙钟。
【中吕】朝天子_秋夜客怀月
周德清（元代）

秋夜客怀
月光，桂香，趁着风飘荡。砧声催动一天霜，过雁声嘹亮；叫起离情，敲残愁况，梦家山身异乡。夜凉，枕凉，不许愁人强。
书所见
鬓鸦，脸霞，屈杀将陪嫁；规模全是大人家，不在红娘下。笑眼偷瞧，文谈回话，真如解语花。若咱，得他，倒了葡萄架。
伯卿官新成奉题，四章 其一
朱景英（清代）

古言国宅即官衙，称意经营宦亦家。万里代云高雁断，十年海雨野鸥赊。

得来清气归兰席，取次春风讯楝花。好在诛茅庾开府，不教邱壑废天涯。
送重峰阮子敬南还
张以宁（明代）

君家重峰下，我家大溪头。
君家门前水，我家门前流。
我行久别家，思忆故乡水。
何况故乡人，相见六千里。
十年在扬州，五年在京城。
不见故乡人，见君难为情。
见君情尚尔，别君奈何许？
送君遽不堪，忆君良独苦。
君归过溪上，为问水中鱼。
别时鱼尾赤，别后今何如？
鄱阳舟中闻友人消息因赠
黄清老（元代）

岧峣九天门，玉署青琐闼。老我烟霞心，参商坐寥阔。

十年望春云，不忍镊白发。鸿雁还塞来，频频附书札。

江湖秋水浅，舟楫苦不达。不知南山阳，梅花为谁发？
赠刻图书处士二首
李刘（宋代）

信手挥斤出古文，商盘秦鼎失精神。
烦君惜取铸金手，留待人间周伯仁。
挽公阳杨秉修处士
孙应时（宋代）

饱说杨居士，沉浮楚越间。
高怀渺云海，健句压江山。
岁晚还家乐，生平满意间。
合存耆旧传，百世表乡关。
桃花流水（《龙泉十八景》之二）
叶子奇（明代）

渔郎得事无藏机，桃源遂使人间知。
武陵老仙亦欠事，水流却遣飞花随。
此间别有天一片，松萝漠漠开烟霏。
外人无用问服食，胡麻饭熟芜菁肥。
眼儿媚·垂杨袅袅蘸清漪
尹焕（宋代）

垂杨袅袅蘸清漪。明绿染春丝。市桥紧马，旗亭沽酒，无限相思。
云梳雨洗风前舞，一好百般宜。不知为甚，落花时节，都是颦眉。
鼠败书
陆游（宋代）

云归雨亦止，鸦起窗既白。
秋宵未为永，不寐如岁隔。
平明亟不榻，亦未暇冠帻，检校案上书，狼藉鼠啮迹。
食箪与果笾，攘取初不责，侈然敢四出，乃至暴方册。
坐令汉箧亡，不减秦火厄。
向能畜一猫，狡穴讵弗获？缄縢又荡然，追咎亦何益。
惰偷当自戒，鼠辈安足磔。
程昆仑招集万岁楼
王士禄（清代）

千寻江阁引诸峰，多景登临策短筇。参佐风流如谢朓，楼台潇洒似王恭。

三年梦里西津雨，半夜灯前北固钟。明日芒鞋别君去，城中遥望白云重。
复高都宪
胡居仁（明代）

人道人生会晤易，我道人生会晤难。一代人才能有几，百年心事总相关。

仰高峰下冰霜肃，芗水溪头风月閒。却念同胞多赤子，家书谁与报平安。
和赵克家三洞二首
袁甫（宋代）

自昔尧汤水旱年，祗缘先备国无捐。
我今皭火区区甚，惭见容光照洞天。
即席以韵课诸生东斋诸物 其二 梅杖
刘因（元代）

铁石心肠冰玉姿，掌中潜得岁寒枝。天教一握藏春密，风觅馀香就手吹。

雪月冷怀随步履，溪山高兴入支颐。玉堂若要扶持用，说与东君也不知。
灵岩
宋逸（宋代）

抖擞尘衣访古踪，扪萝涉险彻灵峰。
寒堆泰岳千岩雪，清绕方灵十里松。
泉顶客回闻法鼓，云堂僧起动斋钟。
如来元现因明处，直在人天第一重。
送顾大竹勋之江右
杨万藻（清代）

灯火沿塘映寺楼，小金山下又扁舟。别离亦是寻常事，无奈年华共白头。
帝京篇
袁华（明代）

金陵佳丽地，神京郁巍峨。帝车环紫极，阁道近银河。

日上觚棱迥，云生象魏多。五侯车接轊，七贵骑鸣珂。

柳湿乌衣雨，花明太液波。曲台新讲礼，秘监旧书戈。

蜀郡王褒起，梁园枚乘过。得贤陈雅颂，平虏进铙歌。

太史金为匮，司仪翠饰牺。礼成蒙顾问，簪笔立鸾坡。
龟堂杂兴
陆游（宋代）

二三邻曲偶相寻，小醉悠然卧竹阴。
醒後自看还自笑，溪云犹未是无心。